
Könnyű adalékanyagos öntömörödő betonok tulajdonságainak vizsgálata és alkalmazásának lehetőségei

A beton a víz után a második leggyakrabban felhasznált anyag a világon.
Kutatómunkámban olyan könnyű adalékanyagos betonokat vizsgáltam, melyek a mai építés-, és betontechnológia nagyon fontos részét képezik különleges teljesítőképességük, és öntömörödő tulajdonságuk miatt.
A XX., de még inkább a XXI. század forradalmi újdonságokat hozott a betontechnológia terén. Egy „receptbeton” már nem elégítette ki az építőipar minden igényét, így betonkutatások indultak meg különböző területeken, annak megfelelően, hogy a beton melyik tulajdonságát igyekeztek kiemelni.
Az 1980-as években született meg az öntömörödő beton – angolul Self Compacting Concrete (SCC) – egy olyan különleges beton, melynek zsaluzatba töltésekor tömörítésre nincs szükség. Ennek a betonnak olyan az összetétele, hogy minden külső segítség nélkül, önsúlyának hatása alatt képes kitölteni a zsaluzat minden részét üregmentesen, eközben légtelenedik és szinte tökéletesen kiegyenlítődik.
Napjaink másik központi törekvése a könnyű építőanyagok alkalmazása, ezáltal könnyű szerkezetek létrehozása.
Újabb fontos lépés a technológiai fejlődés területén az előbb említett különleges tulajdonságok ötvözése.
Tanulmányommal és vizsgálataimmal szeretném elősegíteni, hogy megismerjük a korszerű és különleges betonoknak ezt az új fajtáját, képet kapjunk viselkedéséről, tulajdonságairól, hogy az igényeknek leginkább megfelelő könnyű adalékanyagos öntömörödő betont készíthessünk.
Kísérleteim során különböző összetételű, könnyű adalékanyagos öntömörödő betonok tulajdonságait vizsgáltam.



